Die einde is hier! - Kuns En Vermaak - Republikein
Thursday, July 18th, 21:01:51
Die einde is hier!
Monique de Scande – Net ’n vinnige wenk: Indien jy nie die bekroonde Marvel se cinematic universe tot nou toe gevolg het nie, sal ons jou sterk aanraai om eers ’n paar van die flieks te kyk voor jy Endgame aandurf.
Ons weet almal het nie die luukse van baie tyd nie, maar dit sal tot jou eie voordeel wees om ten minste Avengers: Infinity War te kyk voor jy Endgame kyk, want hierdie fliek was die katalisator vir alles in Endgame.
Die noodlottige gebeure in Infinity War (2018) het die heelal in puin gelaat. Die rampspoedige gebeure is deur die titan Thanos (Josh Brolin) begin, wat die helfte van die heelal uitgewis het en ernstige leemtes in die range van die Avengers gelaat het met vriende, familie en bondgenote wat van kant gemaak is.
Met die hulp van die oorblywende bondgenote het die Avengers saamgespan om Thanos se besluite vir oulaas in dié groot finale van die cinematic universe ongedaan te probeer maak.
Gaan kyk dit. Dit is al. Dit is die resensie. Grappie.
Die fliek verdien slegs lof vir dit wat moontlik gemaak is in die drie ure wat die fliek lank is. Om dit ’n fliek te noem, voel verkeerd, want dis soveel meer as dit.
Dis ’n ervaring. Dit bevat uitstekende visuele elemente (kenmerkend van Marvel-flieks) met uitstekende tonele propvol aksie. Endgame is die samevatting van ’n heelal wat oor 22 flieks strek, en dié aspek word perfek in hierdie fliek vasgevang.
Na afloop van die gebeure in Infinity War is dit verstaanbaar dat die karakters laagtepunte in hul lewens bereik, en dié fliek beeld elke karakter se pyn en lyding uit.
Dit wys kykers hoe die karakters probeer om die gebeure te verwerk en maniere vind om te oorleef.
Dit gee aanleiding tot verskeie emosionele tonele en eerlike interaksie tussen karakters wat soveel waarde tot die fliek voeg, veral aangesien gehore die afgelope 11 jaar so geheg aan die karakters geraak het.
Dit is nie moontlik om iets negatief oor die fliek te sê nie. Die grootste deel daarvan gee jou hoendervleis, met ’n traan wat hier en daar gepik sal word, en hou jou op die punt van jou stoel.
Kollig gee die fliek 6/5.
Fliektye tussen 26 April en 2 Mei
Atlanta Cinema (Swakopmund):
Vrydag 13:00
Saterdag 13:30
Sondag 16:30
Maerua Mall en The Grove (Windhoek):
Vrydag 26 April tot Donderdag 2 Mei:
Volgorde waarin jy die flieks moet kyk: